b'\n_START_ARTICLE_\nPGM Mini-Hecate .338\n_START_SECTION_\nZgodovina\n_START_PARAGRAPH_\nSredi 90-ih let 20. stoletja je PGM Precision v sodelovanju s FN Herstal zaradi vse ve\xc4\x8djih potreb po natan\xc4\x8dnem oro\xc5\xbeju, za\xc4\x8del razvijati novo dru\xc5\xbeino ostrostrelnih pu\xc5\xa1k. Zaradi svoje sodobne zasnove in vsestranske uporabnosti so precizna oro\xc5\xbeja tega podjetja hitro zaslovela kot vsestransko uporabne in zanesljive pu\xc5\xa1ke._NEWLINE_Mini Hecate je bila ob mo\xc4\x8dnej\xc5\xa1i razli\xc4\x8dici FN PGM Hecate II 3. oktobra 2005 uradno predstavljena tudi kot del nove oboro\xc5\xbeitve Slovenske vojske (v sklopu izvedbe projekta Bojevnik 21. stoletja).\n_START_SECTION_\nZasnova\n_START_PARAGRAPH_\nPu\xc5\xa1ka je zasnovana kot enostrelno repetirno oro\xc5\xbeje s prosto plavajo\xc4\x8do cevjo, vgrajeno v\xc2\xa0\xc2\xbbskeletno\xc2\xab\xc2\xa0ogrodje z uvla\xc4\x8dljivim kopitom, narejenim iz mo\xc4\x8dnih polimerov. Repetirni mehanizem deluje po principu obratno\xc4\x8depnega zaklepa s tremi\xc2\xa0\xc2\xbbbradavicami\xc2\xab\xc2\xa0za varno zaklepanje vlo\xc5\xbei\xc5\xa1\xc4\x8da naboja, ki je narejeno iz mo\xc4\x8dne aluminijeve litine. Mo\xc4\x8d povratnega sunka je zmanj\xc5\xa1ana zaradi uporabe u\xc4\x8dinkovite plinske zavore, ki slu\xc5\xbei hkrati tudi kot razbijalec plamena. Ta zavora je name\xc5\xa1\xc4\x8dena na hladno kovano prosto vpeto cev, ki je do dveh tretjin na zunaj o\xc5\xbelebljena, kar pove\xc4\x8duje hladilno povr\xc5\xa1ino in zagotavlja \xc4\x8dim manj\xc5\xa1e in hkrati enakomerno raztezanje materiala, kar je pomembno za natan\xc4\x8dnost oro\xc5\xbeje te vrste. Pu\xc5\xa1ka se polni s plasti\xc4\x8dnim okvirjem kapacitete 10 nabojev._NEWLINE_Mini Hecate je ve\xc4\x8dstransko oro\xc5\xbeje ki se uporablja kot obi\xc4\x8dajna ostrostrelna pu\xc5\xa1ka, za protipehotno delovanje na razdaljah med 500 in 1200 metri._NEWLINE_Oro\xc5\xbeje ima spredaj name\xc5\xa1\xc4\x8deno dvono\xc5\xbeno stojalo, za la\xc5\xbejo uporabo na terenu (dolgotrajno \xc4\x8dakanje) pa je na zlo\xc5\xbeljivem in v treh smereh nastavljivem kopitu name\xc5\xa1\xc4\x8deno tudi enono\xc5\xbeno stojalo za njegovo podporo._NEWLINE_Na pu\xc5\xa1ko je name\xc5\xa1\xc4\x8deno plasti\xc4\x8dno vodilo tipa\xc2\xa0\xc2\xbbPicattiny\xc2\xab, na katerega je mo\xc4\x8d namestiti vsako NATO standardno (STANAG) namerilno napravo brez dodatnih posegov v oro\xc5\xbeje. Pu\xc5\xa1ka pa ni opremljena s klasi\xc4\x8dnimi merki.'